     கடையவ னேனைக் கருணையி னாற்கலந் தாண்டுகொண்ட      விடையவ னேவிட் டிடுதிகண் டாய்விறல் வேங்கையின்தோல்      உடையவ னே மன்னும் உத்தரகோசமங்கைக்கரசே      சடையவ னேதளர்ந் தேன்எம் பிரான்என்னைத் தாங்கிக்கொள்ளே. 105      கொள்ளேர் பிளவக லாத்தடங் கொங்கையர் கொவ்வைச் செவ்வாய்      விள்ளேன் எனினும் விடுதிகண் டாய்நின் விழுத்தொழும்பின்      உள்ளேன் புறமல்லேன் உத்தர கோசமங் கைக்கரசே      கள்ளேன் ஒழியவும் கண்டுகொண் டாண்டதெக் காரணமே. 106